கென் ஓனோ

கென் ஓனோ (Ken Ono, பிறப்பு மார்ச் 20, 1968) என்பவர் ஒரு அமெரிக்க கணிதவியலாளர் ஆவார். இவர் எண் கோட்பாடு ஆய்வுத் துறைகளில் ஆர்வம் கொண்டவர். இவர் புரோவோஸ்ட்டின் எஸ்.டி.இ.எம் ஆலோசகராகவும், வர்ஜீனியா பல்கலைக்கழகத்தில் மார்வின் ரோசன்ப்ளம் கணித பேராசிரியராகவும் உள்ளார். இவர் தன் கணித வாழ்வில் பல கண்டுபிடிப்புகளை நிகழ்த்தியுள்ளார்.

 துவக்க கால வாழ்க்கையும், கல்வியும் 
ஓனோ 1968, மார்ச், 20 அன்று பென்சில்வேனியாவில் உள்ள பிலடெல்பியாவில் பிறந்தார்.  இவர் இரண்டாம் உலகப் போருக்குப் பிறகு யப்பானில் இருந்து அமெரிக்காவிற்கு குடிபெயர்ந்த கணிதவியலாளர் தகாஷி ஓனோவின் மகனாவார். கனடாவில் உள்ள பிரிட்டிஷ் கொலம்பியா பல்கலைக்கழகத்தில் இருந்து பென்சில்வேனியா பல்கலைக்கழகத்தில் ஒரு பணிக்காக இவரின் தந்தை அமெரிக்கா வந்ததால் கென் ஓனோ அமெரிக்காவில் பிறந்தார்.

1980 களில், ஓனோ டவ்சன் உயர்நிலைப் பள்ளியில் பயின்றார், ஆனால் படிப்பை விட்டுவிட்டார். பின்னர் இவர் உயர்நிலைப் பள்ளி பட்டயம் இல்லாமல் சிகாகோ பல்கலைக்கழகத்தில் சேர்ந்தார். அங்கு அவர் மிதிவண்டி பந்தயங்களில் கலந்துகொண்டார். மேலும் இவர் பெப்சி - மியாதா மிதிவண்டி ஓட்டுவோர் குழுவில் உறுப்பினராக இருந்தார்.

இவர் 1989 இல் சிகாகோ பல்கலைக்கழகத்தில் தனது இளங்கலைப் பட்டத்தைப் பெற்றார், அங்கு இவர் சை அப்சிலோன்  சகோதரத்துவ அமைப்பில் உறுப்பினராக இருந்தார். லாஸ் ஏஞ்சல்ஸில் உள்ள கலிபோர்னியா பல்கலைக்கழகத்தில் 1993 இல் தனது முனைவர் பட்டத்தைப் பெற்றார், அங்கு இவரது நெறியாளராக பசில் கார்டன் இருந்தார். முதலில் இவர் மருத்துவம் படிக்கத் திட்டமிட்டார். ஆனால் பின்னர் கணிதத்திற்கு மாறினார். கணிதத்தில் தனக்கு  ஆர்வம் ஏற்பட்டதற்கு தந்தையே காரணம் என்று கூறுகிறார்.

 தொழில் 
ஓனோ 1991 முதல் 1993 வரை வூட்பரி பல்கலைக்கழகத்தில் ஆசிரியராகவும், 1993 முதல் 1994 வரை ஜோர்ஜியா பல்கலைக்கழகத்தில் வருகைதரு உதவிப் பேராசிரியராகவும், அர்பானா-சாம்பெய்னில் உள்ள இல்லினாய்ஸ் பல்கலைக்கழகத்தில் வருகைதரு உதவிப் பேராசிரியராகவும் 1994 முதல் 1995 வரை பணியாற்றினார்  இவர் 1995 முதல் 1997 வரை இன்ஸ்ட்டியூட் பார் அட்வான்ஸ்டு ஸ்டடியில் உறுப்பினராக இருந்தார்.

ஓனோ பென்சில்வேனியா அரசு பல்கலைக்கழகத்தில் 1997 முதல் 2000 வரை உதவிப் பேராசிரியராகவும், பின்னர் லூயிஸ் ஏ. மார்டரானோ கணிதப் பேராசிரியராகவும் பணியாற்றினார். இவர் 1999 இல் விஸ்கான்சின்-மாடிசன் பல்கலைக்கழகத்திற்கு இணைப் பேராசிரியராகச் சென்றார், பின்னர் 2004 முதல் 2011 வரை சோல் பி. மற்றும் மார்கரெட் மனாஸ்ஸே எழுத்துகள் மற்றும் அறிவியல் பேராசிரியராகவும், 20108 முதல் 20108 வரை ஹில்டேல் கணிதப் பேராசிரியராகவும் பணியாற்றினார். இவர் 2010 முதல் 2019 வரை எமோரி பல்கலைக்கழகத்தில் கணிதப் பேராசிரியராக இருந்தார்  2019 ஆம் ஆண்டில், ஓனோ வர்ஜீனியா பல்கலைக்கழகத்தில் தாமஸ் ஜெபர்சன் கணிதப் பேராசிரியரானார், மேலும் 2021 இலையுதிர்காலத்தில் அவர் மார்வின் ரோசன்ப்ளம் கணிதப் பேராசிரியராகவும் கணிதத் துறையின் தலைவராகவும் நியமிக்கப்பட்டார். இவர் 2022 இலையுதிர்காலத்தில் துறைத் தலைவராக தனது பதவிக் காலத்தை முடித்துக் கொண்டு வர்ஜீனியா பல்கலைக்கழகத்தில் எஸ்.டி.ஈ.எம் ஆலோசகராக ஆனார்.

ஓனோ 2018 முதல் 2021 வரை அமெரிக்க கணித சங்கத்தின் துணைத் தலைவராக இருந்தார். 2020 முதல் 2023 வரை அறிவியல் முன்னேற்றத்திற்கான அமெரிக்க சங்கத்தில் கணிதத்திற்கான பிரிவு தலைவராக இருந்தார்.

 தனிப்பட்ட வாழ்க்கை 
2012 முதல் 2014 வரை, ஓனோ அமெரிக்காவைப் பிரதிநிதித்துவப்படுத்தி உலக டிரையத்லான் கிராஸ் சாம்பியன்ஷிப் போட்டிகளில் பங்கேற்றுள்ளார்.

 மேற்கோள்கள் 

பகுப்பு:சிக்காகோ பல்கலைக்கழக முன்னாள் மாணவர்கள்
பகுப்பு:வாழும் மக்கள்
பகுப்பு:1968 பிறப்புகள்
பகுப்பு:Webarchive template wayback links
பகுப்பு:கணிதவியலாளர்கள்